b'\n_START_ARTICLE_\n\xc5\xa0toln\n_START_PARAGRAPH_\n\xc5\xa0toln (italijansko Galleria di Bretto) je 4844 m dolg rov pod Kolovratom (1454 m), Predelskimi glavami (1618 m) in prelazom Predel, ki povezuje Log pod Mangartom z italijanskim Rabljem (it. Cave del Predil). Zgrajen je bil v letih 1899\xe2\x80\x931905 za odvodnjavanje rudnika svinca in cinka v Rablju ter za strate\xc5\xa1ke namene. \xc5\xa0irok je 2,5 m, visok pa 2 m. _NEWLINE_Iz rova te\xc4\x8de potok Roja, saj rudnik Rabelj, kljub zaprtju leta 1991, \xc5\xa1e vedno odvodnjavajo. Danes potok ni ve\xc4\x8d onesna\xc5\xbeen, do leta 1991 pa je predstavljal mo\xc4\x8dan vir onesna\xc5\xbeevanja Poso\xc4\x8dja in z njim So\xc4\x8de s te\xc5\xbekimi kovinami, predvsem s svincem, pa tudi s cementnim mlekom.\n_START_SECTION_\nZgodovina\n_START_PARAGRAPH_\nV \xc4\x8dasu 1. svetovne vojne je v rovu vozila ozkotirna elektri\xc4\x8dna \xc5\xbeeleznica, ki je slu\xc5\xbeila prevozu tovora in ljudi na so\xc5\xa1ko fronto. Ocenjuje se, da je bilo preko \xc5\xa0tolna med 1. svetovno vojno prepeljanih skoraj pol milijona ljudi in 240.000 ton hrane, oro\xc5\xbeja in drugega tovora. Slu\xc5\xbeil je tudi prevozu slovenskih rudarjev v rabeljski rudnik do okoli leta 1974, do uvedbe avtobusnega prevoza preko prelaza Predel. V predoru je bila tudi mejna kontrola med nekdanjo Jugoslavijo in Italijo.\n_START_SECTION_\n\xc5\xa0toln danes\n_START_PARAGRAPH_\nLeta 2005, ob 100-letnici izgradnje, so prvih nekaj metrov rova na slovenski strani uredili in obnovili kapelico svete Barbare, zavetnice rudarjev. _NEWLINE_V na\xc4\x8drtu je tudi sanacija celotnega rova za turisti\xc4\x8dne namene, za kar naj bi pridobili tudi evropska sredstva._NEWLINE_Pri slovenskem vhodu v \xc5\xa0toln se za\xc4\x8dne Pot miru, dobrih 100\xc2\xa0km dolga pot, ki povezuje polo\xc5\xbeaje iz prve svetovne vojne v Poso\xc4\x8dju.'